Den nordiske motstandsbevegelse varlser at de vil møte opp under Arendalsuka selv om de ikke har tillatelse. Mandag ble de politianmeldt.

Tidligere i mai ble det klart at Den nordiske motstandsbevegelsen (DNM) ønsket å ha en stand under den politiske festivalen Arendalsuka til sommeren.

Arendalsuka arrangeres fra 13. til 18. august, og er et samlested for forskjellige organisasjoner, partier og foreninger, i stor grad preget av debatter og stands.

Den nordiske motstandsbevegelsen er en del av et høyreekstremt miljø som de siste årene har blomstret opp i Norge og Sverige.

Onsdag ble det klart at de fikk avslag på sin søknad.

– Antidemokratisk

Ordfører i Arendal, Robert Nordli, er leder for rådet som vedtar hvem som får delta eller ikke i Arendal.

– De får ikke delta fordi de ikke oppfyller kriteriene for å delta under Arendalsuka, sier han til TV 2.

Han henviser da til at kriteriene for å delta blant annet understreker at du ikke får delta om du er en anti-demokratisk organisasjon.

– Alle organisasjoner, foreninger og lag som er innenfor kriteriene våre er velkommen, sier han.

– Kommer uansett

Den nordiske motstandsbevegelsen publiserte torsdag en podcast på sin egen nettside. Der går de hardt ut mot avslaget.

– I avslaget står det at søknaden avslås, og dette begrunnes med Motstandsbevegelsen bryter med punktet som går på at grupper som har et antidemokratisk eller voldsrettet budskap ikke får delta, sier Haakon Forwald i sendingen.

– Jeg antar at de fleste husker 29. juli i fjor. Da forsøkte systemet å sette kjepper i hjulene for dette, og det gikk nok ikke slik de hadde tenkt, sier Forwald.

29. juli i fjor søkte gruppen om å få demonstrere i Fredrikstad, noe de ikke fikk lov til.

De svarte da med å flytte demonstrasjonen til Kristiansand, der de marsjerte gjennom gatene uten tillatelse og uten at politiet grep inn. Dette vakte harme blant byens befolkning.​

Til slutt kommer de to med det de kaller et «løfte» til Arendalsuka.

– Vi skal holde kortene tett til brystet, men for å si det sånn: vi kommer, sier Forwald.

Politianmeldt

Nordli sier Arendalsuka har en tett og løpende dialog med politiet om sikkerheten under arrangementet.

– Vi er godt kjent med podcasten og det som er publisert. Arendal kommune har vurdert det, og på bakgrunn av enkeltutsagn har vi valgt å politianmelde Den nordiske motstandsbevegelsen mandag, sier han.

Han understreker også at det ikke er lov å avholde demonstrasjoner under Arendalsuka.

Utover dette ønsker han ikke kommentere sikkerheten ved arrangementet noe nærmere.

Sammenstøt

I september i fjor demonstrerte gruppen i Gøteborg. De fikk tillatelse til å gå i et begrenset område mot at de ikke skulle bære med seg symboler som kunne støte noen.

Likevel møtte de opp et annet sted i byen, og begynte å marsjere derfra. De hadde da med seg flagg, samt skjold.

De fikk bare gått i noen få minutter før de møtte på demonstranter som sto langs veien og ropte til dem. Da oppsto det sammenstøt mellom demonstrantene og mot-demonstrantene.

Flere steder oppsto det også sammenstøt mellom nynazistene og politiet.

En politimann ble lettere skadd.